Hans Christian Schmidt (V), 2003-05-08:
Jeg tror, det er nødvendigt for debatten, at vi lige prøver at holde lidt fast i, hvad sigtet med lovforslagene er.
Det er jo at styrke Sønderjyllands Amtsråds politiske og administrative ansvar i forbindelse med forvaltningen af Tøndermarsken.
Det sker ved at overføre statslige opgaver og kompetencer til amtet, og endvidere foreslås harmonisering af de to love indbyrdes og i forhold til naturbeskyttelsesloven.
Jeg må sige, at det er min klare opfattelse, at vedtagelsen af de to lovforslag vil styrke den lokale forankring og dialog om forholdene i Tøndermarsken og skabe grundlag for at styrke natur- og miljøhensynene i den fremtidige administration af området.
Jeg synes, det i den forbindelse er værd at notere sig, at såvel Digelaget for marsken ved Tønder som amtet har tilsluttet sig den nye myndighedsstruktur.
Det lover godt for det fremtidige samarbejde mellem parterne.
Jeg kan tilføje, at ændringerne på vandløbsområdet har været efterspurgt af amtet gennem de senere år
, idet amtet allerede har størstedelen af de praktiske opgaver i området, men altså ikke den egentlige beslutningskompetence.
Det er nok også baggrunden for, at merudgiften for amtet er af en så beskeden størrelse som ca. 40.000 kr. om året.
I de spørgsmål, der er stillet af udvalget til mig under udvalgsbehandlingen, har man meget naturligt interesseret sig for naturtilstanden i Tøndermarsken i lyset af DMU's fugletællinger, og hvad er det, fugletællingerne viser?
Jo, de viser netop, at bestandene af ynglende vandfugle har haft en glædelig fremgang i 2002.
Det er rigtigt, at de generelt fortsat befinder sig på et markant lavere niveau end i 1980'erne, men nu har vi da set en fremgang i 2002.
Der er altså en meget glædelig udvikling, ikke mindst set i lyset af, at DMU's foreløbige resultater for 2002 viser, at de ynglende engfugle havde større mulighed for at være til stede på fenner med MVJ-ordning end på fenner med andre driftsformer.
Jeg må også sige, at en af de ting, der aldrig lykkedes for den tidligere regering, var at få de frivillige aftaler i gang.
Jeg kan endda huske, at nogle sagde til miljøministeren, at det ville aldrig gå, for nede i det område ville man aldrig gå ind i frivillige aftaler.
Nu har vi altså fået 567 ha, og så skal jeg høre, at det ikke er godt nok, og at det skulle have været bedre.
Man kunne fristes lidt til at mene, at rønnebærrene er sure, for det mål, man gerne vil have, skifter hele tiden.
Man har sådan set besluttet sig for, at man aldrig vil være tilfreds, fordi man føler, at så kommer man til at give regeringen opbakning.
Jeg må sige, at MVJ-ordninger indebærer en ændret afvanding, og de indeholder netop de ændringer i landbrugsdriften, som vi vurderer vil kunne forbedre forholdene for ikke mindst de ynglende vadefugle.
Som jeg nærmere har redegjort for i min besvarelse af udvalgets spørgsmål nr. 9, indebærer MVJ-aftalerne - ud over at vandet på fennerne bliver tilbageholdt - også ændringer af landbrugsdriften til fordel for fuglene, bl.a. ingen tilførsel af pesticider og gødning samt loft over antallet af husdyr.
Udviklingen har bestyrket mig i den opfattelse, at vejen frem ikke er nye, generelle restriktioner.
De nødvendige yderligere ændringer i landbrugsdriften i en mere miljø- og naturvenlig retning bør ske gennem frivillige aftaler, som vi nu for første gang laver, så lad os dog et kort øjeblik glæde os lidt over, at befolkningen har samme interesser, som vi politikere har. Så skal jeg bare sige til sidst, at der ændres ikke ved, at de formelle krav til implementering af EF-fuglebeskyttelses- og habitatsdirektiverne selvfølgelig vil blive nøje vurderet i forbindelse med den forestående revision af naturbeskyttelsesloven, og i den sammenhæng vil også forholdet mellem naturbeskyttelsesloven og den særlige lov for Tøndermarsken blive vurderet.
Jeg må sige, at jeg slet ikke kan forstå, hvorfor man set i lyset af hele den naturbeskyttelseslovrevision, som kommer til efteråret, tager et enkelt punkt ud.
Hvis hr. Keld Albrechtsen virkelig har en pointe - hvis han synes, at hele revisionen af naturbeskyttelsesloven undtager lige netop dette område - kan vi tage debatten til efteråret.
Men jeg mener, at hr. Keld Albrechtsen må give tid og vente.
Vær nu glad over, at den nye regering har gjort det, den tidligere regering ikke formåede, på natur- og miljøområdet i dette område.